Súradnice: 42°1′44″S 24°17′57″V﻿ / ﻿42,02889°S 24,29917°V﻿ / 42.02889; 24.29917

**Historické múzeum** (bulh. Исторически музей – *Istoričeski muzej*) je múzeum založené v druhej polovici 20. storočia, ktoré sa nachádza v meste Peštera v Pazardžickej oblasti v južnom Bulharsku.

Lokalita
--------

Múzeum leží v meste Peštera v budove bývalého monastierskeho metochu (aj metochion) pri Chráme svätej Petky.

Dejiny
------

Počiatky múzea siahajú do roku 1958, kedy bola 12. novembra ustanovená komisia, ktorej úlohou bolo zhromaždiť historické materiály, ako aj pomáhať pri archeologických vykopávkach na mieste pevnosti Peristera. Zozbierané materiály komisia uložila v budove metochu pri Chráme svätej Petky. Týmto spôsobom sa vytvorili základné podmienky na otvorenie múzea v Peštere. V roku 1964 sa začala rekonštrukcia budovy metochu za účelom otvorenia múzea. S prípravou samotnej expozície sa začalo v priestoroch reštaurovanej budovy v roku 1968.

Samotná expozícia bola následne oficiálne otvorená 22. júna 1969 v tom čase so štatútom múzejnej zbierky.

V roku 1995 bol štatút upravený a z múzejnej zbierky sa tak oficiálne stalo okresné historické múzeum.

Charakteristika
---------------

Expozícia sa rozprestiera v celkovo piatich sálach.

Predstavuje niekoľko tematických celkov, ktorými sú:

* archeológia
* bulharské národné obrodenie
* národno-oslobodzovacie hnutie
* nové dejiny

Najvýznamnejšie exponáty múzea predstavujú praveké artefakty z oddelenia archeológie. Celkovo päť z týchto exponátov bolo vystavených v rámci výstavy *Zlatá Trácia*, ktorá bola otvorená 3. marca 2002 v Bruseli.

Medzi ďalšie cenné exponáty patria originálne výtlačky kníh, ktoré boli vydané (mimo územia Bulharska) v bulharčine počas obdobia bulharského národného obrodenia.

### Zbierkový fond

Celkový zbierkový fond múzea nie je veľmi objemný. Na počiatku, keď bola v roku 1969 otvorená múzejná zbierka, fond pozostával z približne 2500 predmetov. V roku 1995, keď zbierka získala štatút múzea už sa v múzejnom fonde nachádzalo približne 6500 exponátov. V súčasnosti fond pozostáva z približne 8000 exponátov.

Externé objekty múzea
---------------------

Okrem hlavného areálu patrí pod správu pešterského historického múzea niekoľko ďalších objektov. Sú to.

### Múzejná zbierka v dedine Radilovo

*Bližšie informácie v hlavnom článku: Nemocnica Lady Strangford (Radilovo)*
Múzejná zbierka je venovaná dejinám dediny Radilovo a jej aktívnej účasti v udalostiach Aprílového povstania v roku 1876.

Zbierka sa nachádza v nemocnici Lady Strangford, ktorá je jednou zo šiestich nemocníc, ktoré Lady Strangford na území dnešného Bulharska po potlačení Aprílového povstania založila a ktorá má zároveň pridelený štatút kultúrnej pamiatky.

### Múzeum Arumunov

Predstavuje bohatú etnografickú expozíciu predstavujúcu životný štýl a obyčaje arumunskej menšiny v Peštere.

### Antická a stredoveká pevnosť Peristera

*Bližšie informácie v hlavnom článku: Peristera (pevnosť)*
Antická a neskôr stredoveká pevnosť, ktorej zvyšky sa nachádzajú na pahorku Sveta Petka na okraji mesta Peštera.

### Praveký val pri dedine Kapitan Dimitrievo

Praveký sídliskový val, ktorý sa nachádza v blízkosti dediny Kapitan Dimitrievo a má mimoriadne vysokú hodnotu z hľadiska identifikácie dôležitých procesov z mladšej doby kamennej a doby bronzovej. Tento val s rozmermi 140 x 110 metrov a výškou 13 metrov vznikol počas štyroch tisícročí nahromadením pozostatkov niekoľkých dedín vybudovaných ich obyvateľmi na rovnakom mieste.

### Ďalšie objekty

Ďalšie objekty pod správou múzea sú kultúrne pamiatky na území okresu.

Galéria
-------

* pohľad na budovu múzea a zvonicu chrámu svätej Petkypohľad na budovu múzea a zvonicu chrámu svätej Petky
* pohľad na budovu múzea z chrámového dvorupohľad na budovu múzea z chrámového dvoru
* pohľad na jednu z fasád budovy múzeapohľad na jednu z fasád budovy múzea
* pamätná doska na budove múzea, ktorá oznamuje, že v budove boli zatknutí účastníci zaoberajúci sa prípravou Septembrového povstania z miest Peštera a Bracigovopamätná doska na budove múzea, ktorá oznamuje, že v budove boli zatknutí účastníci zaoberajúci sa prípravou Septembrového povstania z miest Peštera a Bracigovo

Referencie
----------

1. 1 2 3  KIRADŽIEV, Svetlin. Enciklopedičen geografski rečnik na Bălgarija. Sofia: Iztok-Zapad. 2013. 628 s. ISBN 6191521421. S. 409. (po bulharsky)
2. 1 2 3 4 5 6 7 8 9 10 11 12 13 14 15 16  PAVLOV, Dimităr. PEŠTERA – istorija i săvremie. Sofia : Vitamin Art/Lito Balkan. 2007. 104 s. S. 48 – 50. (po bulharsky)
3. 1 2 3 4 5 6 7   *Туризъм* [online]. peshtera.bg, [cit. 2023-03-28]. Dostupné online.
4. 1 2 3 4 5 6 7 8 9  peshtera-muzei.free.bg/. *ИСТОРИЧЕСКИ МУЗЕЙ град Пещера* [online]. peshtera-muzei.free.bg, [cit. 2023-03-28]. Dostupné online.
5. 1 2 3 4 5 6 7 8 9 10 11   *Сайтът на Българските музеи* [online]. museology.bg, [cit. 2023-03-28]. Dostupné online.
6. ↑   *Пещера-музей* [online]. peshtera-muzei.free.bg, [cit. 2023-03-28]. Dostupné online.
7. ↑   *Селищна могила* [online]. peshtera-muzei.free.bg, [cit. 2023-03-28]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Historické múzeum (Peštera)**